‘Lied van my hart’ verower harte – praag.co.za — 20 jaar jonk!
Na afloop van die eerste vertonings van Lied Van My Hart het dit gegons op sosiale netwerke. Terugvoer van gehore was oorweldigend positief en vol lof en waardering – soveel vertonings, soveel staande toejuigings!
Lied Van My Hart is die skryfspan Deon Opperman en Sean Else se super suksesvolle musiekspel waarin Afrikaanse treffers met ‘n oorspronklike verhaal verweef word. Meer as 19 000 mense het reeds na die Operahuis in Pretoria gestroom, om Lied Van My Hart te ervaar en vir talle was eenkeer net nie genoeg nie.
Deon Opperman sê: “Ons wil hê dat almal wat nog nie in hierdie vertoning van ongelooflike pret kon deel nie, dit wel kan doen voor die gordyn vir die laaste keer sak.” Gevolglik is daar 2 ekstra vertonings op Dinsdag 15 Mei en Woensdag 16 Mei. Dít boonop teen die afslagprys van slegs R195.00 per kaartjie, vir enige sitplek in die teater. Familie- en groepkorting ook beskikbaar.
Met supersterre Steve Hofmeyr en Nádine in die hoofrolle, ondersteun deur groot name soos Elzabé Zietsman, Vaughan Gardiner, Altus Theart en Michelle Botha, is Lied Van My Hart ‘n ster-en-treffer musiekspel skouspel soos nog nooit vantevore. Steve sê dit is vir hom ŉ lagterapie-ervaring. Een van die skaterlag oomblikke is wanneer ŉ aspirant-sanger (Blaise) tydens ŉ oudisie, vir Wayne le Roux (Steve Hofmeyr), sy eie verwerkte weergawe van die lied De la Rey sing. Elzette Kannemeyer (Elzabé Zietsman) ŉ superfeeks, sorg vir spanning en heelwat reaksie uit die gehoor. Jana de Wet (Nádine) is ŉ meisie met ŉ droom – om ŉ popster te word. Sy pak haar tas en verruil haar doodgewone bestaan, vir die roem en rykdom aan die einde van die groot stad se neon-reënboog. Deur haar aangrypende reis sien ons hoe die stad haar onskuld stadig inkatrol en sy in die web van roem verstrengel raak. Sy leer dat bekendheid en rykdom ŉ prys het, en dat die enigste manier om eg te leef, is om trou te wees aan die stem in jou hart…
Bespreking: Computicket-takke of aanlyn by www.liedvanmyhart.co.za
Vervaardigers: Packed House Productions & die Aardklop-Stigting
Rolverdeling: Steve Hofmeyr, Nádine, Elzabé Zietsman, Vaughan Gardiner (Gerhard – Hartland), Altus Theart (Fafa – Getroud Met Rugby), Michelle Botha (Cornia – Getroud Met Rugby), Cobus Venter, Tessa Denton, Johan C Venter (Flip-a-Coin), Edrien Erasmus, Sasha Stroebel en Jaco Muller.
Skrywer Dan RoodtGepubliseer op 10 Mei 2012 Kategorieë Musiek
Vorige Vorige artikel: Die toekoms van NAVO
Volgende Volgende artikel: Onderhoud met FW de Klerk